### Resumé

I sagen godkendes, at den selvejende vuggestue Bøgen bliver kommunal fra 1. september 2025.

### Sagsfremstilling

Bestyrelsen i den selvejende vuggestue Bøgen meddelte i november 2024, at institutionen fremover gerne vil overgå til at blive en kommunal daginstitution. Børne- og Familieudvalget godkendte 23. januar 2025 en principbeslutning om at arbejde for at realisere dette ønske. Siden har sagen været forelagt Civilstyrelsen, da Vuggestuen Bøgen er omfattet af fondsloven. Civilstyrelsen har tilkendegivet, at de ikke har nogen bemærkninger til opløsning af Fonden (bilag1) I denne sag foreslås derfor, at Bøgen bliver kommunal pr. 1. september 2025.

Bøgen er i dag placeret i egne lokaler tæt ved fri fag- og efterskolen Camilla Schou. I forbindelse med skolens udvidelse har Bøgen måttet afgive en stor del af sin legeplads, hvilket har resulteret i en meget lille legeplads, der suppleres af en fjernlegeplads på den modsatte side af [adresse] ved [adresse]. Denne løsning er uhensigtsmæssig af pædagogiske og praktiske årsager.

Samtidig har Bøgevangskolen udtrykt ønske om at overtage Bøgens lokaler/matrikel med henblik på yderligere udvidelse.

Som led i løsningen på både kapacitetsudfordringer på [adresse] og uhensigtsmæssige legepladsforhold i Bøgen, har Børne- og Familieudvalget godkendt opførelsen af en ny daginstitution i [adresse] med både vuggestue og børnehave. Når den nye institution står klar, flytter både børn og personale fra Bøgen dertil. Forvaltningen planlægger efter, at Bøgen bliver kommunal, at indlede forhandlinger med Bøgevangsskolen om erhvervelse af bygningerne med dispositionsret efter, at den nye institution åbner.

Ved sagens godkendelse vil Vejle Kommune sørge for, at opløsningen af den selvejende institution Bøgen sker i tråd med de vilkår bestyrelsen for Bøgen har besluttet (bilag 2), og i tråd med institutionens vedtægter (bilag 3).

Det indebærer at:

* Bøgen overgår til at være kommunal institution
* Ejendommen overgår vederlagsfrit til Vejle Kommune til fortsat drift af institutionen
* Ejendommen kan senere afhændes mod at provenuet anvendes til opførelse og drift af ny institution i kommunen
* Vejle Kommune overtager personalet i henhold til virksomhedsoverdragelsesloven
* Bøgens nuværende ledelse og personale vil udgøre grundlaget for den nye institution på [adresse], og alle børn indskrevet i Bøgen vil være garanteret plads i den nye institution

### Sagens videre forløb

Da sagen indebærer, at kommunen overtager fast ejendom skal sagen jf. kommunens delegations- og kompetenceplan behandles i Økonomiudvalget og Byrådet.

### Historik

#### Børne- og ungedirektøren indstiller, den 12. juni 2025, punkt 57:

at Børne- og Familieudvalget overfor Økonomiudvalget anbefaler, at vuggestuen Bøgen fra 1. september 2025 overgår til at blive kommunal på de ovenfor anførte betingelser.

#### Beslutning fra Børne- og Familieudvalget, den 12. juni 2025, punkt 57:

Anbefalet.

Dina Østergaard, George Mathiesen og Carl Laursen  var fraværende.

#### Beslutning fra Økonomiudvalget, den 16. juni 2025, punkt 158:

Anbefales.

Fraværende: Rebecca Schultz og Nicolai Holm.

### Beslutning

Godkendt.

Fraværende: Henrik Nilsson, i stedet mødte Karl Schultz.

Fraværende: Nicolai Holm, i stedet mødte Yan Kristiansen.

Fraværende: Annemette Rasmussen, i stedet mødte Jonna Lauritsen.

Fraværende: Borris Johnsen.